Ved du noget? Tip os på 1224@eb.dk eller sms/mms på 1224 (alm. takst)

Når 22-årige Cecilie Lundkvist forlader sit hjem i Lyngby har hun en strømpistol og en dåse med peberspray med sig. For som hun siger, så vil hun hellere have en bøde på 1500 kroner for ulovlig besiddelse, end hun vil risikere at komme ud for det samme, som hun gjorde 16. maj 2015.

- Jeg tør ikke gå ude mere. Og jeg har ikke tiltro til, at politiet vil hjælpe mig, siger Cecilie Lundkvist til Ekstra Bladet.

16. maj 2015 var Cecilie på vej på indkøb med sin to-årige datter i klapvogn. Undervejs gik de på en græsplæne for at høre fuglene synge. Pludselig blev Cecilie overfaldet af en ukendt gerningsmand bagfra. Han lagde hende ned på græsset. Her fik Cecilie flået sine bukser og trusser af, mens hun lå med ansigtet nedad og havde et knæ i ryggen.

Datter så det hele ske

Ifølge Cecilie Lundkvist trak manden en tampon ud af hende, inden han pludselig fik kolde fødder og løb sin vej. Den to-årige datter sad i klapvognen ved siden af og så det hele ske.

Politiet troede ikke på Cecilie.

Det var på en sti tæt på Lyngby Station, at forsøget på voldtægt fandt sted. Da Cecilie stod frem sidste år i Ekstra Bladet og fortalte om sagen, gjorde hun det anonymt. Foto: Tariq Mikkel Khan

- Det var en temmelig fantastisk historie, sagde anklager Bente Schnack, som førte sagen, til Ekstra Bladet under sagens behandling i byretten.

Kvinde dømt for at lyve om voldtægt: Min kæreste brændte mig af dagen før

'Jeg er blevet voldtaget'

Og heller ikke Retten i Lyngby havde tillid til, at Cecilie talte sandt. Retten lagde vægt på, at Cecilie netop var blevet forladt af sin kæreste, og at hun inden voldtægtsforsøget forgæves havde forsøgt at ringe til ham hele 26 gange. Ved det 27. opkald tog han telefonen. Og Cecilie fortalte 'jeg er blevet overfaldet, og en mand har trukket en tampon ud'.

Siden meldte Cecilie sagen til politiet.

Cecilie blev idømt 10 dages betinget fængsel og skulle betale sagens omkostninger.

Nu er Cecilie Lundkvist blevet renset.

Cecilie Lundkvist er begyndt at få livsmodet tilbage, selv om hun fortæller, at det har været hårdt at være offentligt mistænkt som løgner. Foto: Stine Tidsvilde

Seks dommere har i landsretten vurderet, at det ikke er tilstrækkeligt bevist, at hun har afgivet falsk anmeldelse. Faktisk nævner retten i sin begrundelse, at en hundefører på det udpegede gerningssted fandt spor fra en klapvogn. Og retten vurderede også, at undersøgelsen på Rigshospitalet samme dag til en vis grad underbyggede Cecilies forklaring. Her fandt en læge et stort blåt mærke på Cecilie Lundkvists lænd og et mindre mærke på hendes hals og arm.

Har mistet kontakt til nære familiemedlemmer

Ekstra Bladet talte med Cecilie Lundkvist umiddelbart efter dommen i byretten, som fik store konsekvenser for hende. Hun har nu valgt at stå frem i Ekstra Bladet med navn og ansigt, fordi hun føler sig stemplet som løgner.

- Jeg står frem, fordi jeg gerne vil vise folk, hvilke konsekvenser, det kan have, når kvinder uskyldigt bliver beskyldt for at anmelde et voldtægtsforsøg. For mit vedkommende har sagen gjort, at jeg har mistet kontakt til nogle nære familiemedlemmer, som stolede på politiet og på anklageren, siger Cecilie Lundkvist.

Se også: 21-årig kvinde dømt: Anmeldte voldtægt som aldrig fandt sted

Og flere veninder har også haft en næsten fordømmende mine.

- De har sagt 'hvordan kunne du finde på det' og sådan noget, forklarer Cecilie Lundkvist.

Brød sammen i retten

Cecilie Lundkvist har hele vejen gennem forløbet hævdet sig udsat for voldtægtsforsøg. Også efter hun blev dømt i byretten. Og da dommeren i landsretten - 14 måneder efter byretsdommen - nævnte ordet 'frifindes', brød Cecilie sammen.

- Jeg knækkede helt sammen af glæde. Og min far, der også fulgte sagen, gav mig et kæmpe kram. Det gjorde ondt, at der skulle rippes op i det hele igen. Men det var nødvendigt, siger Cecilie Lundkvist.

En peberspray og en strømpistol er nu blandt Cecilies personlige ejendele. Foto: Stine Tidsvilde

Cecilie Lundkvist glæder sig nu over, at hun kan komme videre med sit liv. Og hun har undervejs i forløbet forsøgt at holde sammen på sig selv og sin datter. Hun er begyndt på social- og sundhedsuddannelsen, og hun har også fået sig en ny kæreste.

- Han er sød og har støttet mig, siger Cecilie Lundkvist.

Hvad med gerningsmanden?

Men hun har for altid mistet tilliden til politiet, hævder hun.

- Jeg vil stadig opfordre veninder til aldrig at anmelde det, hvis de bliver udsat for et voldtægtsforsøg. Det, jeg har været igennem, vil jeg ikke udsætte min værste fjende for. Det er så forfærdeligt først at blive udsat for et forsøg på en voldtægt og siden ikke blive taget alvorligt, siger Cecilie Lundkvist, som nu undrer sig over en ting.

- Hvad kommer der til at ske med manden, der forsøgte at voldtage mig? Vil politiet tage sagen op igen? De bør da undersøge, om han kan findes.

Indtil det står klart, holder Cecilie Lundkvist peberspray tæt på sig.

Cecilie Lundkvist står frem, fordi hun synes, det er nødvendigt, at folk kender til konsekvensen ved at blive uskyldigt tiltalt for at lyve om voldtægter eller voldtægtsforsøg. Foto: Stine Tidsvilde

Det er ikke lykkedes Ekstra Bladet at få en kommentar fra Nordsjællands Politi til Cecilie Lundkvists frifindelse eller til de konsekvenser, som frifindelsen kan få for en mulig genoptagelse af sagen om voldtægtsforsøg.

Normalt er det ikke muligt at kommentere denne type historier på ekstrabladet.dk, men Cecilie Lundkvist har ønsket, at læserne får mulighed for at knytte en kommentar til artiklen.

Ved du noget? Tip os på 1224@eb.dk eller sms/mms på 1224 (alm. takst)